Þriggja milljarða tap á ferðaskrifstofum Arion banka Gjaldþrot Primera Air reyndist ferðasamsteypu Andra Más Ingólfssonar þungt högg . Tapið af rekstrinum var mikið í fyrra og nú munu íslensku ferðaskrifstofurnar Heimsferðir og Terra Nova hafa verið seldar . Ein af þotum Primera Air . Mynd : London Stansted Nokkrum dögum eftir fall Primera Air flugfélagsins , í byrjun október í fyrra , voru allar þær sjö norrænu ferðaskrifstofur , sem tilheyrðu ferðaskrifstofuveldi Andra Más Ingólfssonar , færðar frá íslensku móðurfélagi og yfir í danskt fyrirtæki , Travelco Nordic . Það félag hafði áður aðeins haldið utan um ferðaskrifstofurnar sem fyrirtækið á í Danmörku og Svíþjóð . Arion banki tók hið nýja danska móðurfélag yfir í síðustu viku og er ætlunin að selja samsteyptuna sem fyrst . Nýbirtur ársreikningur leiðir hins vegar í ljós að staða félagsins er verulega þung . Travelco Nordic tapaði nefnilega 156 milljónum danskra króna í fyrra eða sem nemur um þremur milljörðum króna . Í greinargerð endurskoðanda , sem fylgir reikningnum , segir að ekki sé tryggt að fyrirtækið hafi nægt lausafé til að komast í gegnum árið í ár . Þetta kemur fram í frétt danska ferðaritsins Standby nú í morgun en þar segir jafnframt að Arion banki hafi styrkt lausafjárstöðuna í tengslum við yfirtökuna í síðustu viku . Danski endurskoðandinn setur þó einnig spurningamerki við gríðarlega hækkun á viðskiptavild Travelco Nordic . Hún var hækkuð úr rúmum 16 milljónum íslenskra króna í 910 milljónir í fyrra og líklegast til að tryggja félaginu jákvætt eigið fé . Það nam í lok síðasta árs rétt um 270 milljónum króna og hefur þá , í íslenskum krónum talið , lækkað um nærri milljarð frá árinu 2017 . Íslensku ferðaskrifstofurnar Heimsferðir og Terra Nova hafa tilheyrt Travelco Nordic eftir eignatilfærsluna frá Íslandi til Danmerkur í fyrra . Í frétt Standby segir hins vegar að í ársreikningi komi fram að íslensku ferðskrifstofurnar tvær hafi nú í júní verið seldar út úr danska móðurfélaginu fyrir um um 1,1 milljarð króna . Samkvæmt upplýsingum frá Arion banka þá voru íslensku félögin aðskilin frá starfsemi félaganna sem starfa á hinum Norðurlöndunum . Arion banki er áfram endanlegur eigandi ferðaskrifstofanna sjö . Heimsferðir hafa lengi verið ein stærsta ferðaskrifstofa landsins og Terra Nova er umsvifamikil í skipulagningu á Íslandsferðum . –Fréttin var uppfærð eftir að svör bárust frá Arion banka um sölu á íslensku ferðaskrifstofunum , Heimsferðum og Terra Nova , út úr Travelco Nordic . Fréttir Hvatningaverðlaun ábyrgrar ferðaþjónustu til Hey Iceland Í dag var dagur Ábyrgrar ferðaþjónustu haldinn hátíðlegur á Hótel Sögu . Framhaldið er þó áfram bjart . Í Fríversluninni eru kynningar á vegum ferðaskipuleggjenda á alls kyns utanlandsferðum . Allar greinar Túrista eru skrifaðar af Kristjáni Sigurjónssyni . Tölvupóstur : turisti hja turisti.is